**Hygiejnevejledning for ture i rickshaw på plejecentrene i Lyngby-Taarbæk Kommune**



*Vigtigt: Ved symptomer på corona, aflyses cykelturen*

● Cykelpiloten må ikke komme ind på plejecentret, men I kan hente cykel og nøgler, hvor I plejer.

● I må Ikke hente batteriet til cyklen via den dør, som I plejer. Afhentning af batteri skal ske via bagdøren på Bredebovej lige overfor fodboldklubhuset. I kan åbne denne dør via den nøglebrik, som er i samme nøglebundt som cykelnøglerne.

Rickshawen opdeles i området foran og bagved kalechen. Kalechen fungerer som en barriere mellem passager og pilot

● Området foran kalechen har det personale, som normalt er tilknyttet borgeren ansvar for.

● Området bag kalechen har piloten ansvar for. Har borgeren brug for hjælp undervejs og er du forhindret i at holde 2 meters afstand skal du tage mundbind på.

**I cyklen finder I:**

● Håndsprit til jer.

● Engangsklude til at rengøre cyklen med.

● Poser med et kit med mundbind, hvis I får brug for det.

**Ved turens start:**

**Borgeren hjælpes i rickshawen af personale** – påstigning skal ske udendørs

● Der udføres håndhygiejne med borgeren

● Borgeren hjælpes i sædet med anvendelse af de lokale retningslinjer for tæt kontakt med en borger

● Kalechen slås op

**Piloten**

Håndhygiejne med håndsprit

**Ved hjemkomsten:**

● Borgeren hjælpes af personale ud af rickshawen under anvendelse af de gældende retningslinjer for tæt kontakt med en borger.

● Borgeren hjælpes med håndhygiejne

**Rengøring af rickshawcykel efter brug**

**Piloten**

● Senest en halv time efter hjemkomsten aftørres området foran kalechen med en engangs rengøringsklud forudgået og efterfulgt af håndhygiejne. Der skal især fokuseres på borgerens berøringspunkter.

● Med en anden klud aftørres berøringspunkter på styr, saddel, cykellås, kædelås bagagebærer, batteri, nøgler og nøgleboks. Håndtag og bremsegreb er specielt kritiske punkter.

**Rengøringskluden**

● Den samme klud må ikke anvendes foran og bag kalechen! Kludene smides ud efter brug.

*Udarbejdet af pilot og speciallæge Torsten Slotsbjerg i samarbejde med Cykling Uden Alder.*

*Redigeret af Marianne Frøjk Strandsbjerg & Cecilia Dolsø, Tovholdere i Lyngby-Taarbæk kommune.*